Diari Oficial de la Generalitat Valenciana


Sumari del DOGV 7206, del 04-02-2014 (2014/812)

ORDE 4/2014, de 24 de gener, de la Conselleria de Governació i Justícia, de convocatòria de subvencions destinades a la construcció i remodelació de les infraestructures de les societats musicals de la Comunitat Valenciana per a l'exercici 2014.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7206

Data del DOGV
:   04-02-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/812


Data del document
:   24-01-2014

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * ajuda pública

ORDE 4/2014, de 24 de gener, de la Conselleria de Governació i Justícia, de convocatòria de subvencions destinades a la construcció i remodelació de les infraestructures de les societats musicals de la Comunitat Valenciana per a l'exercici 2014. [2014/812]  
PREÀMBUL  
  
El Decret 19/2012, de 7 de desembre, del president de la Generalitat, pel qual determina les conselleries en què s'organitza l'Administració de la Generalitat, en l'article 10 assigna a la Conselleria de Governació i Justícia, entre altres competències, les relacionades amb «bandes de música».  
Dins de les disponibilitats pressupostàries de l'any 2014, la Conselleria de Governació i Justícia convoca estes subvencions a fi de col·laborar en la construcció i remodelació de les infraestructures de les societats musicals en l'àmbit de la Comunitat Valenciana.  
  
Per això, d'acord amb les disposicions de la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el reglament de desplegament d'esta llei, la Llei 5/1983, de 30 de desembre, del Consell, el Text Refós de la Llei d'Hisenda Pública de la Generalitat, aprovat per mitjà del Decret Legislatiu de 26 de juny de 1991, el Decret 19/2012, de 7 de desembre, del president de la Generalitat, pel qual determina les conselleries en què s'organitza l'Administració de la Generalitat, i el Decret 194/2012, de 21 de desembre, del Consell, pel qual aprova el Reglament Orgànic i Funcional de la Conselleria de Governació i Justícia,   
  
  
ORDENE  
  
Article 1. Objecte  
Convocar, en règim de concurrència competitiva, la concessió de subvencions, dins dels límits pressupostaris que s'aproven per a la finalitat mencionada, destinades al finançament de les obres necessàries de construcció i remodelació de les infraestructures de les societats musicals en l'àmbit de la Comunitat Valenciana per a l'exercici 2014.  
  
Article 2. Dotació pressupostària  
La Llei 6/2013, de 26 de desembre, de Pressupostos de la Generalitat per a l'exercici 2014, conté la línia de subvenció T7275000, inclosa en el programa 221.20, en el capítol VII, destinat a la finalitat esmentada, per un import de 600.000,00 - (sis-cents mil euros). Després de l'obertura del pressupost, la Conselleria de Governació i Justícia, per mitjà d'una resolució, farà públic l'import global màxim destinat a la concessió de les subvencions previstes en esta convocatòria.  
L'import esmentat podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions.  
  
Article 3. Política de la competència de la Unió Europea  
De conformitat amb els articles 3.4 i 7.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), esta convocatòria està exempta de notificació a la Comissió Europea perquè no hi és aplicable l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
Article 4. Pronunciament de la Comissió Delegada del Consell d'Hisenda i Pressupostos   
Segons el que establix el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, pel qual es modifica la denominació i composició de la Comissió, esta convocatòria no requerix el pronunciament de l'ara denominada Comissió Delegada del Consell d'Hisenda i Pressupostos, ja que no té una especial incidència pressupostària i econòmica.  
  
Article 5. Aprovació de les bases i dels models de la convocatòria  
S'aproven les bases per les quals es regula esta convocatòria, incloses com a annex I d'esta orde, així com els models que figuren com a annexos III i V.  
  
DISPOSICIONS ADDICIONALS  
  
Primera. Documents en poder de l'Administració de la Generalitat  
1. En el cas que els documents que, d'acord amb les normes aplicables, han d'acompanyar la sol·licitud de concessió de subvencions ja estiguen en poder de qualsevol òrgan de l'Administració actuant, la societat musical interessada podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar el número d'expedient, la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponen.  
2. Per al cas d'impossibilitat material d'obtindre els referits documents, l'òrgan competent podrà requerir a l'entitat sol·licitant que els presente o, si no és el cas, l'acreditació per altres mitjans dels requisits als quals es referixen els mateixos documents.  
3. En tot cas, de conformitat amb les disposicions dels articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, a les societats musicals que concórreguen a esta convocatòria no els serà exigible la presentació dels documents a què es referixen els preceptes mencionats, ni en el moment de formular la sol·licitud ni tampoc, si en resulten beneficiàries, en el de procedir a la justificació del pagament de les subvencions concedides.  
  
Segona. Accés a models normalitzats  
Tots els impresos que s'esmenten en les bases d'esta convocatòria estaran a disposició de les entitats interessades en la seu electrònica o portal institucional de la Generalitat en Internet i en qualsevol oficina PROP.  
  
DISPOSICIONS FINALS  
  
Primera. Normativa  
En tot allò no regulat en esta orde, caldrà ajustar-se a les disposicions de la Llei de la Hisenda Pública de la Generalitat, el text refós de la qual va ser aprovat per mitjà del Decret Legislatiu de 26 de juny de 1991, i als preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
  
Segona. Delegació de competències  
Es delega en la Subsecretaria de la Conselleria de Governació i Justícia la facultat de dictar, quan siga procedent, les resolucions per les quals s'accepte la renúncia a les subvencions atorgades i aquelles que deixen sense efecte les subvencions concedides o en minoren la quantia; també es delega esta facultat per a dictar les resolucions per les quals s'exigisca el reintegrament d'imports indegudament percebuts en el marc d'esta convocatòria.  
  
Tercera. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.   
  
València, 24 de gener de 2014  
  
El conseller de Governació i Justícia,  
SERAFÍN CASTELLANO GÓMEZ  
ANNEX I  
Bases de la convocatòria de subvencions destinades a la construcció i remodelació de les infraestructures de les societats musicals de la Comunitat Valenciana per a l'exercici 2014  
  
Primera. Objecte de la subvenció  
Esta convocatòria, en règim de concurrència competitiva, té com a objecte la concessió de subvencions destinades al finançament dels gastos derivats de la construcció o la remodelació de les infraestructures de les societats musicals de la Comunitat Valenciana per a l'exercici 2014.  
  
Queden expressament excloses d'esta convocatòria les obres de construcció o remodelació els projectes de les quals tinguen un cost superior a 75.000,00 - (setanta-cinc mil euros), sense comptar l'import de l'Impost sobre el Valor Afegit aplicable.  
  
Segona. Gastos subvencionables  
1. Es podran subvencionar els gastos ocasionats per l'execució d'obres, dins de l'exercici 2014, en les seus o en altres locals o dependències de les societats musicals que tinguen com a finalitat la seua remodelació, reforma, millora, adequació o modernització o en les seues instal·lacions.  
2. Per a la realització d'estes obres de construcció o remodelació d'infraestructures les societats musicals beneficiàries podran subcontractar amb tercers fins al cent per cent (100 %) de l'import, i en este cas caldrà ajustar-se a les disposicions de l'article 29 de la Llei 38/2003, de 17 de novembre, General de Subvencions, en relació amb l'article 68 del Reial Decret 887/2006, de 21 de juliol, pel qual s'aprova el reglament de desplegament d'esta llei.  
  
Tercera. Sol·licitants i requisits  
1. Podran sol·licitar estes subvencions les societats musicals de la Comunitat Valenciana, sempre que, de conformitat amb el que preveu l'article 13.1 de la Llei 38/2003, de 17 de novembre, General de Subvencions, complisquen els requisits següents:  
a) Que en el moment de la finalització del termini de presentació de sol·licituds d'esta convocatòria figuren inscrites en el registre que legalment corresponga com a associacions o fundacions, sense ànim de lucre, la finalitat de les quals siga la divulgació i promoció cultural de la música.  
b) Que el seu domicili social estiga radicat en l'àmbit territorial de la Comunitat Valenciana.  
c) Que siguen titulars, en règim de propietat, del local en què s'hagen de realitzar les obres de construcció o remodelació objecte de la sol·licitud de subvenció.   
d) Que es troben al corrent del compliment de les seues obligacions tributàries i davant de la Seguretat Social segons el que establix el punt 1, lletra e, de l'article 14 de la Llei General de Subvencions.  
2. Quedaran excloses d'esta convocatòria les entitats en què concórrega alguna de les circumstàncies previstes en els articles 13.2 i 13.3 de la Llei 38/2003, de 17 de novembre, General de Subvencions.  
  
  
Quarta. Formalització de les sol·licituds i termini de presentació  
1. La sol·licitud es formalitzarà en l'imprés que figura com a annex II d'esta orde. Este imprés de sol·licitud, degudament subscrit per la persona que tinga la representació legal de la societat musical, juntament amb la documentació ressenyada en la base quinta d'esta convocatòria, aniran dirigits a la Conselleria de Governació i Justícia, el domicili de la qual està ubicat a la ciutat administrativa 9 d'Octubre, torre 4, carrer de Castán Tobeñas, número 77, DP 46582 de València, i que compta amb la seu electrònica següent: o .  
2. La sol·licitud, juntament amb els annexos i la documentació exigida en les bases de la convocatòria, es podrà presentar en el Registre General de la Conselleria de Governació i Justícia, en el domicili abans indicat, i en els registres de les direccions territorials de la Conselleria d'Alacant, al c/ Rambla Méndez Nuñez, 41, 03242 Alacant; de Castelló, al c/ Major, 78, 12627 Castelló de la Plana; i de València, a la ciutat administrativa 9 d'Octubre, torre 4, c/ Castán Tobeñas, núm. 77, 46302 València.  
També es podrà presentar per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podrà realitzar-se la presentació telemàtica de la sol·licitud, i per a això s'accedirà al catàleg de servicis públics interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques) o amb el certificat reconegut per a ciutadans (persona física), els dos emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents que cal aportar juntament amb la sol·licitud no poden ser presentats de forma telemàtica, se'n farà l'entrega per registre d'entrada.  
  
3. El termini per a la presentació de les sol·licituds serà de 20 dies hàbils comptadors des de l'endemà de la publicació d'esta orde en el Diari Oficial de la Comunitat Valenciana. L'incompliment del termini mencionat determinarà l'exclusió de la convocatòria.  
  
Quinta. Documentació que cal presentar  
1. Amb la sol·licitud les societats musicals sol·licitants hauran de presentar l'imprés de dades complementàries que figura com a annex III d'esta orde, degudament firmat per la persona que tinga la representació legal de la societat musical, relatiu als punts següents:  
  
a) Una memòria descriptiva valorada en què haurà de constar, com a mínim, el següent:  
a.1. El local on es realitzaran les obres, així com la destinació o l'ús.  
  
a.2. Totes i cada una de les obres que cal realitzar, amb una descripció detallada.  
a.3. Un pressupost de les obres que cal realitzar en què, a més de l'import total, figure una descripció desglossada i detallada dels costos corresponents a totes i cada una de les obres.  
a.4. La data prevista d'inici de les obres.  
a.5. Els terminis d'execució previstos, amb referència expressa a la data estimada de finalització de les obres.  
En el cas que l'abast o la naturalesa de l'obra necessiten la intervenció d'un tècnic qualificat, l'entitat sol·licitant haurà d'aportar, a més de la memòria valorada, el projecte tècnic corresponent, subscrit per facultatiu idoni.  
De conformitat amb l'article 31.3 de la Llei 38/2003, de 17 de novembre, General de Subvencions, i tenint en compte la disposició addicional segona de la Llei 5/2013, de 26 de desembre, de Mesures Fiscals, de Gestió Administrativa i Financera i d'Organització de la Generalitat, quan l'import del gasto subvencionable supere la quantia de 30.000 - de cost per execució d'obra, el beneficiari haurà de sol·licitar, com a mínim, tres ofertes de diferents proveïdors, amb caràcter previ a la contractació del compromís del gasto. L'elecció entre les ofertes presentades, que haurà d'aportar-se en la justificació, o, si és el cas, en la sol·licitud de la subvenció, es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.   
  
b) De conformitat amb el que establix l'article 4 del Decret 165/2010, de 8 d'octubre, del Consell, autorització perquè l'òrgan instructor demane, de forma directa, l'acreditació que la societat musical figura inscrita com a entitat sense ànim de lucre en el Registre d'Associacions o de Fundacions corresponent, dins de l'àmbit de la Comunitat Valenciana.  
Si no atorga l'autorització indicada, l'entitat sol·licitant haurà d'aportar un certificat, expedit per l'òrgan competent, que acredite el compliment del requisit exigit en este apartat.   
c) Declaració responsable de la persona que tinga la representació legal de la societat musical, en la qual declare sota la seua responsabilitat:  
c.1. L'acord adoptat per l'òrgan competent de l'entitat per a formular la sol·licitud de la subvenció.  
c.2. El compromís de la societat musical de complir les obligacions que es deriven de la concessió de la subvenció en el cas de resultar-ne beneficiària.   
c.3. L'acord, adoptat per l'òrgan competent de l'entitat, en virtut del qual se'l faculta, com a representant legal d'esta, per a subscriure la sol·licitud de subvenció i realitzar tots els tràmits relacionats amb la sol·licitud esmentada.   
c.4. Que l'entitat figura inscrita en el registre que legalment corresponga com a associació o fundació, sense ànim de lucre, la finalitat de la qual és la divulgació i promoció cultural de la música, i que el seu domicili social estiga radicat en l'àmbit territorial de la Comunitat Valenciana.  
c.5. Que la societat musical és titular, en règim de propietat, del local en què s'hagen de realitzar les obres de construcció o remodelació objecte de la sol·licitud de subvenció.   
c.6. I que l'entitat disposa de les autoritzacions, llicències i permisos administratius que corresponguen per a l'execució de les obres de construcció o de remodelació objecte de la sol·licitud de subvenció, així com de l'activitat que realitza la societat musical.  
En el cas que la societat musical haja sol·licitat les autoritzacions, llicències o permisos pertinents per a la realització de les obres i encara estiguen en tràmit de concessió, haurà de declarar responsablement esta circumstància.   
En la declaració responsable a què es referix este apartat c es farà constar que l'entitat disposa de tota la documentació acreditativa d'allò que s'hi ha declarat.   
2. Les societats musicals sol·licitants també hauran d'aportar el model de domiciliació bancària en cas de nova perceptora o canvi de compte bancari, de conformitat amb el model que figura com a annex IV d'esta orde i degudament subscrit pel representant o la representant legal de l'entitat sol·licitant, així com la resta de la documentació necessària per a tramitar la sol·licitud d'alta de la domiciliació bancària a l'efecte que es procedisca a la seua incorporació a la base de dades de domiciliació de pagaments del sistema comptable de la Generalitat, CONTAG, per mitjà de l'anotació d'un compte bancari, de conformitat amb el que establix l'Orde 18/2011, de 17 de juny,, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV 6548, 21.06.2011).  
Segons les disposicions de l'article 6.2 de l'Orde 18/2011, de 17 de juny,, de la Conselleria d'Economia, Hisenda i Ocupació, la persona física que sol·licite l'alta d'una domiciliació bancària en representació d'una associació musical podrà no presentar els documents vàlids en dret que deixen constància fidedigna de la seua representació, si esta entitat figura donada d'alta en el Registre de Representants de la Comunitat Valenciana o en el Registre de Contractistes i Empreses Classificades de la Comunitat Valenciana. En este cas autoritzarà l'òrgan administratiu perquè realitze les comprovacions o validacions informàtiques oportunes en els registres corresponents.  
3. Les interessades hauran d'acreditar que es troben al corrent del compliment de les obligacions tributàries i davant de la Seguretat Social. Respecte d'això, i de conformitat amb les disposicions de l'article 5 del Decret 165/2010, de 8 d'octubre, del Consell, en el model de sol·licitud (annex II) es farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
  
En el supòsit de no conferir l'autorització mencionada, la societat musical sol·licitant haurà d'aportar els certificats següents:   
a) Certificat de l'Agència Estatal d'Administració Tributària que acredite que es troba al corrent de les seues obligacions.  
b) Certificat de la Tresoreria General de la Seguretat Social acreditatiu que es troba al corrent del compliment de les seues obligacions davant de la Seguretat Social.  
c) Certificat de la direcció territorial de la Conselleria d'Hisenda i Administració Pública corresponent acreditatiu que no té deutes de naturalesa tributària amb la Generalitat.   
  
Sexta. Procediment de concessió  
1. L'òrgan encarregat de l'ordenació i la instrucció del procediment serà la Subsecretaria de la Conselleria de Governació i Justícia que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.  
2. Es requerirà les societats musicals interessades que no posseïsquen els requisits o no hagen aportat els documents que s'assenyalen en les bases d'esta convocatòria perquè, en el termini màxim i improrrogable de deu dies, esmenen o adjunten els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, amb indicació que, si no ho fan així, es considerarà que desistixen de la seua petició.  
  
3. El termini per a tramitar les sol·licituds i resoldre i notificar les resolucions serà de sis mesos com a màxim, comptadors des de l'endemà del dia en què per la Conselleria de Governació i Justícia es faça públic l'import global màxim destinat a la concessió d'estes subvencions en el Diari Oficial de la Comunitat Valenciana. Una vegada conclòs este termini sense que s'haja dictat i notificat resolució expressa, les societats musicals interessades podran entendre desestimades les seues sol·licituds per silenci administratiu.  
4. Les sol·licituds admeses a tràmit seran avaluades per una comissió de valoració, que elevarà proposta motivada de resolució al conseller de Governació i Justícia.   
  
Sèptima. Comissió avaluadora  
1. L'avaluació de les sol·licituds de subvencions admeses a tràmit correspondrà a una comissió de valoració composta pels membres següents:  
a) President o presidenta: la persona titular de la Subsecretaria de la Conselleria de Governació i Justícia o la persona en qui delegue.   
b) Vicepresident o vicepresidenta: la persona titular de la Secretaria General Administrativa de la Conselleria de Governació i Justícia o la persona en qui delegue.   
c) Vocals:  
1. Una persona en representació de la Federació de Societats Musicals de la Comunitat Valenciana, a proposta d'esta i nomenada pel president o la presidenta de la comissió avaluadora. A l'efecte, la federació esmentada proposarà dos persones perquè una tinga la condició de vocal titular i l'altra la de vocal suplent.  
2. Les persones titulars de les direccions territorials de la Conselleria de Governació i Justícia a Alacant, Castelló i València, o les persones en qui deleguen.   
3. Un funcionari o una funcionària de la Generalitat.   
d) Secretari o secretària: un funcionari o una funcionària de la Conselleria de Governació i Justícia.  
2. La comissió se sotmetrà, quant al seu règim de funcionament, a les disposicions per als òrgans col·legiats del capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Octava. Criteris de valoració i proposta de resolució  
1. La comissió avaluadora efectuarà la valoració de les sol·licituds presentades i la proposta d'assignació de l'import de les subvencions previstes en esta orde, tenint en compte les bases de la convocatòria i els criteris següents:  
a) El caràcter urgent o la necessitat imminent de les obres de construcció i remodelació que cal realitzar es valorarà fins a 40 punts.  
b) L'optimització donada en el projecte d'obra es valorarà fins a un total de 30 punts, amb el desglossament següent:  
b.1. La idoneïtat econòmica de les solucions tècniques es valorarà fins a 15 punts.  
b.2. La consideració en l'optimització dels recursos es valorarà fins a 10 punts.  
b.3. Les solucions que suposen un major aprofitament energètic es valoraran fins a 5 punts.   
c) La idoneïtat tècnica de les obres de construcció i remodelació que cal realitzar, atenent la finalitat cultural que es perseguix, es valorarà fins a 30 punts.   
2. L'import de la subvenció estarà determinat pel percentatge de la puntuació obtinguda per cada sol·licitant en relació amb els criteris de prioritat que antecedixen, fins a esgotar, si és el cas, el crèdit disponible.  
  
3. Després d'avaluar totes les sol·licituds admeses a tràmit, la comissió de valoració elevarà a l'òrgan competent per a resoldre una proposta motivada de resolució.  
En la proposta motivada de resolució:  
a) Figuraran les societats musicals a què podria atorgar-se la subvenció, així com la quantia a concedir, fins a esgotar el crèdit total disponible.  
b) Es faran constar, si és el cas, les condicions, obligacions i determinacions accessòries a què haja de subjectar-se l'entitat beneficiària proposada.  
c) Es ressenyaran les sol·licituds que hagen de ser denegades, així com les causes de denegació de les subvencions.  
  
Novena. Tipus i quantia de les subvencions  
1. Les subvencions seran de quantia variable, determinada proporcionalment en funció de la puntuació obtinguda en virtut dels criteris de valoració i distribució establits en la base octava i en l'apartat següent d'esta mateixa base, fins a esgotar el crèdit disponible.  
  
2. Per mitjà d'estes subvencions es contribuirà al finançament parcial, fins al màxim del huitanta per cent (80 %) sense comptar l'import de l'Impost sobre el Valor Afegit aplicable, dels gastos subvencionables.  
  
  
Deu. Resolució de la convocatòria  
1. Vista la proposta motivada de resolució formulada per la comissió de valoració, el conseller de Governació i Justícia dictarà la resolució que siga procedent.  
2. En tot cas, la denegació de la subvenció ha de ser motivada i les raons hauran de fer-se constar en la resolució corresponent.  
3. El conseller de Governació i Justícia, a proposta de la comissió de valoració, podrà declarar deserta, totalment o parcialment, l'adjudicació de les subvencions convocades.  
4. La resolució de la convocatòria serà publicada en el Diari Oficial de la Comunitat Valenciana, de conformitat amb l'article 18 de la Llei 38/2003, de 17 de novembre, General de Subvencions.   
5. Contra la resolució de la convocatòria, expressa o presumpta, que esgota la via administrativa, les societats musicals interessades podran interposar potestativament recurs de reposició, en el termini d'un mes, davant del conseller de Governació i Justícia, d'acord amb les disposicions dels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé podran plantejar directament recurs contenciós administratiu en la forma, terminis i condicions que determina la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí que les persones interessades puguen interposar qualsevol altre recurs que estimen pertinent.  
  
Onze. Obligacions de les societats musicals beneficiàries  
1. Són obligacions de cada societat musical beneficiària:  
a) Realitzar durant 2014 les obres de construcció o remodelació els gastos de les quals siguen objecte de subvenció.  
La societat musical, abans d'iniciar les obres de construcció o de remodelació per a les quals ha sol·licitat la subvenció, haurà de disposar de les autoritzacions, llicències i permisos administratius que corresponguen per a executar-les.  
b) Acreditar davant de la Conselleria de Governació i Justícia la realització de les obres de remodelació o construcció els gastos de les quals siguen objecte de subvenció, així com el compliment dels requisits i les condicions que determinen la concessió o el gaudi de la subvenció.  
c) El sotmetiment a actuacions de control financer que corresponen a la Intervenció General de la Generalitat en relació amb les subvencions concedides.   
d) Comunicar a la Conselleria de Governació i Justícia, per mitjà de declaració responsable de la persona que tinga la representació legal de l'entitat, l'obtenció de subvencions o ajudes per a la mateixa finalitat procedents de qualssevol administracions o ens públics o privats, amb indicació expressa de l'import de les subvencions aconseguides, a quins conceptes es destinaran i si cobrixen el cent per cent (100 %) del cost total real de tal actuació o actuacions. La comunicació haurà d'efectuar-se tan prompte com es tinga coneixement de l'obtenció de la subvenció i, en tot cas, amb anterioritat a la justificació de l'aplicació donada als fons percebuts, d'acord amb les disposicions de la Llei 38/2003, de 17 de novembre, General de Subvencions.  
  
e) Trobar-se al corrent del compliment de les seues obligacions tributàries i davant de la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, General de Subvencions, aprovat per mitjà del Reial Decret 887/2006, de 21 de juliol.  
f) No alterar la finalitat de les subvencions i complir les obligacions que establix la legislació vigent per als perceptors de fons públics.  
  
g) Mantindre la destinació de l'edifici sobre el qual recau l'obra de construcció o remodelació durant un període mínim de 15 anys des de la finalització de les obres.   
h) Facilitar l'exercici de les funcions d'inspecció i control per part de la Conselleria de Governació i Justícia, a fi de conéixer qualsevol aspecte de l'actuació o actuacions objecte de la subvenció.  
i) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control previstes en la normativa aplicable.  
j) Deixar constància expressa del finançament obtingut des de la Conselleria de Governació i Justícia a través d'esta convocatòria en la publicitat de les obres de construcció o remodelació.  
k) Justificar les subvencions obtingudes dins del termini màxim establit en esta orde i de conformitat amb allò que s'exigix en la base següent.  
l) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
m) No estar sotmesos a les prohibicions que s'establixen en l'article 13.2 i 3 de la Llei 38/2003, de 17 de novembre, General de Subvencions.  
2. Són també obligacions de les beneficiàries d'estes subvencions les que s'establixen amb caràcter general en l'article 14 de la Llei General de Subvencions.  
3. L'incompliment de les obligacions anteriors produirà la pèrdua del dret al cobrament total o parcial de la subvenció atorgada, la deixarà sense efecte i donarà lloc, si és el cas, a l'exigència de les responsabilitats que corresponguen d'acord amb la legislació vigent i, de forma especial, atenent les disposicions del Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat.  
  
Dotze. Justificació i pagament de les subvencions  
1. La justificació per les societats musicals beneficiàries del compliment de les obligacions imposades i de la consecució dels objectius previstos en l'acte de concessió de la subvenció s'efectuarà per mitjà de la rendició del compte justificatiu regulat en l'article 72 del Reglament de la Llei General de Subvencions, aprovat pel Reial Decret 887/2006, de 21 de juny,, de conformitat amb les condicions i requisits previstos en esta base.  
2. El compte justificatiu, per la totalitat de l'import destinat a finançar els gastos subvencionats, de conformitat amb el model que figura unit a l'orde com a annex V, i contindrà la informació següent:  
  
a) Una memòria d'actuació justificativa del compliment de les condicions imposades en la concessió de la subvenció. En esta memòria es faran constar de forma expressa les obres de construcció o de remodelació de les infraestructures efectivament realitzades, amb indicació dels imports de gasto de cada una que es corresponguen amb les dades consignades en la memòria descriptiva valorada i amb el projecte tècnic, si és el cas, aportats amb la sol·licitud.  
b) Una relació classificada, detallada i comprensiva de la totalitat dels gastos i obligacions generats per la realització de les obres de construcció o de remodelació objecte de subvenció, amb identificació del concepte, de la correspondència amb l'obra efectuada, del gasto assenyalat en el pressupost de gastos amb què es correspon, de la persona creditora i del document, el seu import, data d'emissió i, si és el cas, data de pagament. En el cas que la subvenció s'atorgue d'acord amb un pressupost estimat, s'indicaran les desviacions succeïdes.   
  
c) Certificat d'obra expedit per tècnic competent, quan legalment siga procedent.  
d) Acreditació que la totalitat dels justificants originals corresponents a les dades consignades en la relació de l'apartat b precedent estan sota depòsit i custòdia de la persona que tinga la representació legal de la societat musical, a disposició de les comprovacions i requeriments que, si és el cas, siguen considerats necessaris per part dels òrgans gestors de la Conselleria de Governació i Justícia.  
  
3. S'hauran de presentar totes les factures o documents de valor probatori equivalent en el tràfic mercantil o amb eficàcia administrativa que figuren en la relació de la lletra b de l'apartat precedent i, si és el cas, la documentació acreditativa del pagament.  
Les factures o documents que s'aporten hauran de ser originals o fotocòpies compulsades.  
I, si és el cas, carta de pagament de reintegrament en el supòsit de romanents no aplicats, així com dels interessos derivats d'estos.  
4. El compte justificatiu i tots els documents que el conformen a què es referix el número 2 d'esta base hauran de firmar-se per la persona que tinga la representació legal de la societat musical, que declararà responsablement la veracitat de tot allò que s'ha declarat, que complix tots els requisits i obligacions exigits en les bases d'esta convocatòria de subvencions, que disposa de tota la documentació que així ho acredita i que es compromet al seu compliment durant el temps determinat en les bases indicades i en la Llei General de Subvencions i en el seu reglament.   
5. De conformitat amb l'article 31.3 de la Llei 38/2003, de 17 de novembre, General de Subvencions, i tenint en compte la disposició addicional segona de la Llei 5/2013, de 26 de desembre, de Mesures Fiscals, de Gestió Administrativa i Financera i d'Organització de la Generalitat, quan l'import del gasto subvencionable supere la quantia de 30.000 - de cost per execució d'obra, l'entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a la contractació del compromís del gasto. L'elecció entre les ofertes presentades, si no s'ha presentat juntament amb la sol·licitud, haurà d'aportar-se en la justificació, es realitzarà d'acord amb criteris d'eficiència i economia i s'haurà de justificar expressament en una memòria l'elecció quan no recaiga en la proposta econòmica més avantatjosa.   
  
6. Amb la justificació les societats musicals beneficiàries hauran d'acreditar que es troben al corrent del compliment de les obligacions tributàries i davant de la Seguretat Social. Respecte d'això, i de conformitat amb les disposicions de l'article 5 del Decret 165/2010, de 8 d'octubre, del Consell, en el model de sol·licitud (annex II) es farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
Si no atorga esta autorització, l'entitat beneficiària haurà d'aportar els certificats corresponents.   
7. El termini per a presentar la justificació de la subvenció en els termes descrits en els apartats anteriors finalitzarà el dia 30 de setembre de 2014.  
8. La tramitació del pagament de les subvencions concedides es realitzarà quan es presenten, es comproven i s'aproven els justificants corresponents.  
El pagament de les subvencions es realitzarà d'una sola vegada, per mitjà de transferència bancària.  
9. La no-presentació de la justificació del gasto en el termini fixat donarà lloc a la pèrdua de la subvenció i, així mateix, la societat musical beneficiària podrà ser exclosa en les convocatòries d'anys successius, sense perjuí que es concedisca, amb caràcter previ a l'adopció de qualsevol decisió, el tràmit d'audiència.  
  
Tretze. Deixament sense efecte o minoració de l'import de la subvenció i exigència de reintegraments d'imports indegudament percebuts  
1. En els supòsits de l'article 37 de la Llei 38/2003, de 17 de novembre, General de Subvencions, i en cas d'incompliment de les obligacions a què es referixen la bases onze i dotze d'esta convocatòria, es produirà la pèrdua del dret al cobrament total o parcial de la subvenció atorgada i es podrà deixar esta sense efecte o minorar la seua quantia, amb reintegrament de les quantitats indegudament percebudes i l'exigència dels interessos de demora des del moment del pagament de la subvenció.  
  
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per part d'altres administracions o ens públics o privats la suma total de les quals supere el cost de l'activitat subvencionable, donarà lloc a la modificació de la resolució de concessió.  
  
3. L'entitat beneficiària haurà d'efectuar el reintegrament per mitjà de transferència bancària o xec nominatiu a favor de la Generalitat.  
4. El procediment de reintegrament de les quantitats indegudament percebudes s'iniciarà per la Conselleria de Governació i Justícia, i es notificarà a la interessada l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament.  
Este procediment de reintegrament haurà de garantir l'audiència preceptiva a la interessada abans de l'elaboració de la resolució definitiva. Esta serà notificada igualment a la interessada i tindrà naturalesa de liquidació definitiva, a l'efecte del còmput del cobrament del deute en període voluntari de recaptació.  
  
Catorze. Règim d'infraccions i sancions  
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.  
  
Quinze. Interpretació i acceptació de les bases  
1. La Conselleria de Governació i Justícia es reserva la facultat d'interpretar el contingut d'esta orde a l'efecte d'adjudicació de les subvencions.  
2. La participació en esta convocatòria implica l'acceptació de les bases que la regulen.